SKRIFTLIG FORESPØRGSEL E-0804/03

af Giovanni Pittella (PSE) til Kommissionen

(17. marts 2003)

Om: Integrerede territoriale programmer i Calabria

Regionen Calabria har som andre syditalienske regioner i tilknytning til programmeringsperioden 2000-2006 udarbejdet et territorialt programmeringsredskab, de integrerede territoriale programmer.

Calabria har tildelt dette instrument en finansiel bevilling fra programtillæggene, men har fastlagt gennemførelsesretningslinjerne med stor forsinkelse. I gennemførelsesretningslinjerne har regionen ændret bestemmelserne i programtillæggene og har derved lagt yderligere hindringer i vejen for de institutionelle aktører, der er ansvarlige for de integrerede territoriale programmer. På denne måde gøres de store forventninger til den integrerede territoriale programmering til skamme, og der skabes risiko for, at bevillingerne automatisk frigøres.

Hvilke foranstaltninger agter Kommissionen at træffe for at skabe klarhed om denne situation og forhindre, at bevillingerne går tabt, og de integrerede territoriale programmer i Calabria ender som en fiasko?

Svar afgivet på Kommissionens vegne af Michel Barnier

(22. april 2003)

I overensstemmelse med den gældende lovgivning sikrer Kommissionen en løbende overvågning af gennemførelsen af interventionerne og minder regelmæssigt medlemsstaterne om, hvor vigtigt det er, at gennemførelsen af disse interventioner sker med en tilfredsstillende rytme, og om de økonomiske følger af en manglende overholdelse af disse.

I denne forbindelse har Kommissionen, som det allerede fremgår af Kommissionens svar på det ærede parlamentsmedlems skriftlige forespørgsel E-3891/02(1), i samarbejde med de nationale myndigheder besluttet at foretage en punktvis overvågning af og opfølgning på det regionale operationelle program for Calabria for at finde årsagerne til forsinkelserne i de forskellige foranstaltningers gennemførelse.

Dette har gjort det muligt at afdække årsagerne til de blokeringer, som hindrede aktiviteternes udvikling, og at finde frem til, hvordan man mest hensigtsmæssigt atter kunne sætte skub i den operationelle gennemførelse af programmets foranstaltninger.

Hvad angår de integrerede territoriale projekter har Kommissionen påvist to hovedårsager til forsinkelserne, nemlig forvaltningen af en ny og innovativ gennemførelsesprocedure for disse foranstaltninger og de komplicerede procedurer, der anvendes i regionen.

For at kunne yde en konkret støtte til forvaltningen af processen i regionen Calabria besluttede overvågningsudvalget for fællesskabsstøtterammen for Italien for mål 1 den 11. marts 2003 at tilrettelægge partnerskabsmøder om de integrerede projekter og at styrke foranstaltningerne og den tekniske bistand til gennemførelsen af de integrerede territoriale programmer.

For at forenkle procedurerne har programmets forvaltningsmyndighed fastlagt nye retningslinjer, der indeholder listen over og den geografiske fordeling af de integrerede territoriale programmer, de disponible finansielle ressourcer, den territoriale fordeling af midlerne, forvaltningsorganernes sammensætning, oversigterne over de materielle og immaterielle infrastrukturer og den målrettede støtte til den integrerede territoriale programmering samt procedurerne for adgang til Den Europæiske Socialfonds midler.

(1) EUT C 161 E af 10.7.2003, s. 162.